BLOG MIS MEDI 2016 « Llyfrau Llafar Cymru
« CLWB ROTARI ARBERTH A HENDY GWYN
CYNGERDD MAWREDDOG »
O'r nodyn cyntaf, roedd pawb ar flaenau eu seddau yn rhyfeddu bod un teulu gyda'r holl ddoniau dan un tô. Y teulu , wrth gwrs, oedd Charlie, Harry, Lizzie, Sara a Simon Lovell-Jones. Charlie, efallai, oedd y mwyaf adnabyddus o'r pump. Yn ddwy ar bymtheg oed, mae'n cael ei gyd-nabod fel un o'r feiolinwyr mwyaf addawol gwledydd Prydain; Harry wedyn yn yr Academi Brenhinol yn Llundain, a Lizzie, 15 oed, yn swyno pawb ar y soddgrwth. Ni ddylid anghofio Sara ar y clarinet a Simon, y tad, a gyfeiliai i bawb yn gwbl feistrolgar.
Pa ryfedd i bawb godi ar eu traed ar ddiwedd y cyflwyniadau cywrain a galw am fwy. Noson anghredadwy, a braint oedd cael bod yno.
Diolch i bawb a gyfrannodd at lwyddiant y noson – yn noddwyr, swyddogion y neuadd ac i bawb oedd ddigon lwcus i fod yn dyst i deulu cerddorol talentog tu-hwnt.
Fore trannoeth roedd Merched y Wawr, mewn cynhadledd arbennig yn Abertawe, yn cynnal gwasanaeth. Gwnaed casgliad yn ôl yr arfer a dewiswyd Llyfrau Llafar Cymru i dderbyn ffrwyth y casgliad - £890! Sut fedrwn ni ddiolch digon i chi hefyd am fod mor hael. Gwych iawn.
Bu'n rhaid gohirio'r Twrnament Golff oherwydd tywydd garw. Gobeithio y cawn ddiwrnod mwy ffafriol ar 21 Medi . Croeso cynnes i olffwyr y wlad i ddod i Gwrs Golff y Derllys, ger Bancyfelin ar gyfer y drydedd ornest i godi arian i Llyfrau Llafar Cymru.
Ar y diwrnod hwnnw fe fydd ffrind da i ni, Tecwyn Ifan ac eraill, mewn stiwdio yn recordio cân arbennig y mae Tecs wedi ei chyfansoddi i gyd-fynd â Phenwythnos y Gannwyll. Y gobaith yw y bydd y gân yn rhan o wasanaeth arbennig sydd yn cael ei baratoi ar gyfer y Sul hwnnw gan y Parchedig Beti-Wyn James. Bydd modd chwarae'r gân mewn digwyddiadau a drefnir i godi arian, ac ymwybyddiaeth, yn ystod 21-23 Hydref – sef Penwythnos y Gannwyll. Gobeithio eich bod wrthi yn paratoi ambell i ddigwyddiad.
Bu'r ymateb hyd yn hyn yn rhyfeddol. Dwy i ddim am nodi'r cyfraniadau hael iawn a dderbyniwyd yn ddiweddar rhag pechu neb. Dim ond diolch diffuant sydd gyda ni i gynnig i chi i gyd.
Ar nodyn calonogol arall i gloi. Da dweud bod Rhian mewn gwell hwyliau erbyn hyn wedi misoedd o ansicrwydd ynglyn â'i hiechyd. Mae'n siwr gen i bod yr holl hanesion o lwyddiant yn ein hanes wedi cyfrannu at y gwelliant hwnnw.